钦定古今图书集成/历象汇编/岁功典/第065卷 > 癸辛杂识 > 牛女
## 钦定古今图书集成/历象汇编/岁功典/第065卷 > 癸辛杂识 > 牛女

七夕，牛女渡河之事，古今之说不同。非惟不同，而二
星之名莫能定。《荆楚岁时记》云：“黄姑织女时相见。”太
白诗云：“黄姑与织女，相去不盈尺。”是皆以牵牛为黄
姑。然李后主诗云：“迢迢牵牛星，杳在河之阳。粲粲黄
姑女，耿耿遥相望。”若此则又以织女为黄姑，何耶？然
以星历考之，牵牛去织女，隔银河七十二度。古诗所
谓“盈盈一水间，脉脉不得语”，又安得如太白相去不
盈尺之说？又《岁时记》则又以黄姑即河鼓。《尔雅》则以
河鼓为牵牛。又焦林《大斗记》云：“天河之西，有星煌煌，
与参俱出，谓之牵牛。天河之东，有星微微在氐之下，
谓之织女。”《晋天文志》云：“河鼓三星，即天鼓也。牵牛六
星，天之关梁。又谓之星纪。”又云：“织女三星，在天纪东
端，天女也。”《汉天文志》又谓“织女，天之贞女。”其说皆不
一。至于渡河之说，则洪景卢辨析最为精当。盖渡河
乞巧之事，多出于诗人及世俗不根之论，何可尽据，
然亦似有可怪者。杨缵继翁大卿倅湖日，七夕夜，其
侍姬田氏及使令数人露坐至夜半，忽有一鹤西来，
继而有鹤千百从之，“皆有仙人坐其背，如画图所绘
者，彩霞绚粲，数刻乃没。杨卿时已寝，姬急报，起而视
之，尚见云气纷郁之状。”然则流俗之说，亦有时而可
信耶？

《七夕赋　　　　　　　　　　》齐·谢脁

“金祇司矩，火曜方流。素锺登御，夷律鸣秋。朱光既夕，
凉云始浮。盈多露之蔼蔼，升明月之悠悠。步广阶而
延睐，属天媛之淹留。嗟斯灵之淑景，招好仇于服箱。
迈嫦娥而擢质，凌瑶华而擅芳。厌白玉以为饰，霏丹
霞而为裳。回龙驾之容裔，乱凤筦之凄锵。腾烛光于
西极，命二妃于潇湘。轼帝车而捐玦，凌天津而上翔。
怅汉渚之夕涨，忻河广之既梁。临瑶席而宴语，绵含
睇而蛾扬。嗟兰夜之难永，泣会促而怨长。忌纤阿之
方驾，吝长庚之未光。抚鸣琴而修恍，浩安歌而自伤。”
歌曰：“清弦怆兮桂觞酬，云幄静兮香风浮。龙镳蹀兮
玉鸾整，眷星河兮不可留。分双袂之一断，何四气之
可周，斯乃向像恍惚，仿佛幽暧，耳之”无闻，目之无缋。
故钟鼓闻而延予隐，白日沉而季后对。岂形气之所
求，亦理将其如昧。君王壮思风飞，冲情云上。顾《楚诗》
而纵辔，瞻兰书而竞爽。实研精之多暇，聊馀日之骀
荡。赋幽灵以去惑，排视听而元往。哂阳云于荆梦，赋
洛篇于《陈想》。乃澄心而闲邪，庶绸缪于兹赏。